Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 11, 14-23  
*Egyszer Jézus egy néma ördögöt űzött ki, és amikor kiment az ördög, megszólalt a néma. A sokaság pedig elcsodálkozott. 15Néhányan közülük azonban így szóltak: Belzebubbal, az ördögök fejedelmével űzi ki az ördögöket. 16Mások pedig kísértették, és mennyei jelt követeltek tőle. 17Ő azonban ismerve gondolataikat, ezt mondta nekik: Minden ország, amely meghasonlik önmagával, elpusztul, és ház házra omlik. 18Ha a Sátán is meghasonlik önmagával, miképpen maradhat fenn az országa? Ti azt mondjátok, hogy én Belzebubbal űzöm ki az ördögöket. 19De ha én Belzebubbal űzöm ki az ördögöket, a ti fiaitok kivel űzik ki azokat? Ezért ők lesznek a bíráitok. 20Ha viszont én Isten ujjával űzöm ki az ördögöket, akkor bizony elérkezett hozzátok az Isten országa. 21Amikor az erős ember fegyverrel őrzi a maga házát, biztonságban van a vagyona. 22De ha nála erősebb tör ellene, és legyőzi őt, akkor elveszi fegyverzetét, amelyben bízott, és szétosztja a zsákmányt. 23Aki nincs velem, az ellenem van, és aki nem velem gyűjt, az tékozol.*

Látásra és szólásra szabadított Gyülekezet!

Tudja jól a közönség is, hogy a zenekarok, énekesek mennyire sokszor használják a playback lehetőségét. A playback azt a megoldást jelenti, amikor az énekes csak úgy tesz, mintha énekelne, de valójában felvételről játszák le a számokat, hiába van ott élőben.   
Tátika, tátogás csak az egész, amivel csak elhitetik a közönséggel, hogy valamit valóban kaptak élőben.   
A tátogás egy kényelmes megoldás akar lenni, amiben kíméli magát az előadó, mondhatni, csak úgy félig-meddig van benne valójában a műsorban. A kirakatban, a színpadon azért megjelenik, de valójában nem teljesíti a hivatását. Legyünk őszinték: kiüresíti azt.   
A valóságunk azonban az, hogy nem csak tátika énekesek vannak, hanem tátika keresztények is. És itt most nem kell messzire mutogatni, hanem nézzünk inkább magunkba és vizsgáljuk meg, hogy mi hányszor voltunk playback keresztények. Akik valójában nem töltötték be az elhívásukat, az Istentől kapott Krisztust követő hivatásukat, csak úgy tettették az egészet. A látszat meg volt, de hang nem jött ki a torkunkon, tettek nem formálódtak a kezeinktől. Némák maradtunk, vagy legalábbis csak az önigazoláshoz elegendő hangokig jutottunk.   
Nem csak szó szerint gyötörhet valakit a némaság lelke, hanem így is, illetve sokkal gyakrabban így. A némaságra, közönyösségre, tétlenségre kárhoztató lélek minket is kísért és gyötör nap, mint nap. Ez a lelkület, ránk is ránk tud telepedni, és akkor mi is csak tátogunk, tettetünk, megpróbáljuk mosolyogva felmutatni a minimumnak a minimumát és bizony észre se vesszük, hogy milyen távol kerültünk a Krisztusról, a Megváltásról, a Szeretet Uráról tanúskodó élettől.

Jézus nem csak akkor tudta szabaddá tenni a némát, hanem ma is, téged is meg tud szabadítani a némaságodból, a tétlen tettetésedből, hogy végre ismét vágyd legyen keresni és megtartani Isten akaratát.  
De kérjük mi Krisztust, hogy legyen valóban a hétköznapokban is Szabadítónk? Vagy bőven elég így vasárnap? Vagy egy hónapban egyszer? Vagy majd szabadítson meg tömbösítve a nagy ünnepeken?

Mai vasárnapunk, Böjt 3., Oculi, vasárnapjának a névadó zsoltára: *„Szemem az Úrra néz szüntelen, mert ő szabadítja ki lábamat a csapdából.”*. Így pedig ma az a kérdés, azaz önvizsgáló gondolat legyen előttünk, hogy Ráemelem-e nap-nap után a szemem, és kérem-e valóban szabadítást?  
Vagy inkább ott a csapdában, a megkötözöttségeimben, a bűneim fogságában én is vádolni kezdem, mint az igénkben körülötte állók? *Uram, Te nem is akarsz, vagy nem is tudsz segíteni? Te se akarsz valójában jót nekem! Csapdában vagyok Uram, hát nem látod? Vagy épp ezt akartad? Épp te csaltál csapdába?*

Igen, mi is, - ha épp nem is fogalmazunk ennyire tű pontosan, mint a mai igénkben -, de azzal vádoljuk a mennyei Atyánkat, hogy a gonosszal cimborál, rosszat tervez ellenünk. Hiszen hányszor szeretnénk mi is a véletlent, vagy a sorsot, vagy tényleg Istent inkább a vádlottak padjára állítani, mint sem, hogy belátnánk, hogy a hiba az ön, illetve a te készülékedben, azaz tebenned keresendő. Te gyalogoltál bele a melledet verve, a nagy magabiztosságodtól elvakultan a csapdába, amire Isten számtalanszor figyelmeztetett az úton, hogy: „Vigyázz!”, „Kerüld el!”, vagy konkrétan, hogy: „Fordulj vissza!”. Ott voltak a táblák, a jelzések, a tekintetedet kereső, a neked könyörgő Úr, hogy „ne menj arra!”, de te nem néztél rá, nem akartad hallani az Ő neked szánt igéjét. Csak mentél és mentél, a szemeid pedig nem az Urat keresték, hanem a világ hamis csillogásában és önmagad tündöklésében gyönyörködtek… és akkor egyszer csak zsupsz! Hirtelen a gödör alján, a csapda szorításában találtad magad.

Igaza van Jézusnak, mikor figyelmeztet az igében: „*21Amikor az erős ember fegyverrel őrzi a maga házát, biztonságban van a vagyona. 22De ha nála erősebb tör ellene, és legyőzi őt, akkor elveszi fegyverzetét, amelyben bízott, és szétosztja a zsákmányt.”* – igaza van, hiszen mi tényleg annyira könnyen bele tudjuk lovalni magunkat, hogy mi vagyunk az erősek, a hatalommal bírók, hogy mi meg tudjuk őrizni magunkat, a szeretteinket a rossztól, a gonosztól és bizony rendszerint ilyenkor hatalmasat koppanunk. De nem azért, mert Isten kigáncsol, hanem azért, mert ebben a nagy pöffeszkedésben, a büszkén döngő lépteinkkel, bizony mi buktatjuk fel saját magunkat. Ha elhisszük, hogy meg tudjuk őrizni magunkat a gonosztól, a kísértésektől, ha elhisszük, hogy mi uralkodunk a világban, annak mindig ez a vége: koppanás és meghasonlás.

Böjt 3. vasárnapja nem véletlenül figyelmeztet és kérdez rá, hogy: hová is néz a te szemed?  
Nem te vagy a Szabadító! Nem a világ fog tuti receptet, vagy biztonságot adni a gonosz akarattal szemben! Jézus Krisztus a te Szabadítód! Őt nézd, Rajta tartsd szüntelenül a szemed! Ha nem Nála keresed a szabadítást, akkor bármennyire is jól hangzik a reklám, végül Isten ellen leszel a tetteiddel és csak tátika, eltékozolt lehetőség lesz minden megszólalásod. Meghasonlunk, mert a győzelmet, a hatalmat, az igazi dicsőséget hordozó csak Isten lehet és így az, aki Vele jár. Nélküle bármennyire is szépen díszített az építgetett életed, de csak a börtönöd lehet. Krisztussal viszont az élet szabadsága vár, igazi szó és valódi tettek.   
Isten nem csapdákat épít ellened, hanem Szabadítót adott érted! Azért, hogy érthesd, hogy megtapasztalhasd már itt, már ma, hogy Ő a Kegyelem Ura. Ő a kegyelem útján akar vezetni egész életedben, az Ő szeretetének a biztonságában.   
Ahogyan Túrmezei Erzsébet írja az *A kegyelem ege alatt* című versében:  
*„A kegyelem ege alatt járhat Isten népe boldogan.*

*A kegyelem ege alatt az életnek annyi szépsége van.*

*A kegyelem ege alatt könnyűvé válik a nehéz.*

*A kegyelem ege alatt szemünk a célra néz.*

*A kegyelem ege alatt nem roskaszt bűn és fájdalom.*

*A kegyelem ege alatt szolgálhatunk egymásnak*

*szabadon…”*  
Emeld hát végre fel a szemed! Fel, nem csak az égre, hanem a keresztre, a kegyelem Urára, aki meg akarja nyitni a szíved, a szád, hogy már most örömben és hálaadásban az Ő útján, az Ő országban, az Ő szabadításában járj! Ne elégedj meg tovább a tátogással, hanem végre emeled fel a szemed, nyisd ki a szád és kérd az Urat, hogy Ő adjon hangot, értelmet és Krisztusért felelős tetteket az életedbe! Ámen